Samschdaag Owet

Samschdaag Owet

Die letscht Lood Hoi! Nau Buwe, huree!,
Faahrt in die Scheier un losst sie schteh
Bis Muundaag Mariye frieh. Waahrhaft!
Den Owet watt kenn Schtrech meh g’schafft;
‘S iss Samschdaag.

Wesch die Fiess am Wasserdroog;
Blaeck die Schtiwwel - (verflammdie Bloog!
Mei Griehaag dutt mer widder weh -
Die Schtiwwel sinn mer ganz zu glee -
Oh Elend!)

Well, Schtiwwel odder net - ich muss
Ins Schteddel zu der scheene Suss;
Die letscht Woch henn mer’s ausgemacht,
Ich sett sie sehne Samschdaag Nacht -
Den Owet.

Die annere Meed un ihre Boos
Schpaziere uff un ab die Schtrooss;
Die seeme Zeit karessiere ich
Mei Meedel hinne in der Kich -
Gedichtich.

Die Suss hot alles eigericht;
Die Uhr schteht schtill, mer henn kenn Licht;
Die Alde sinn in ihrem Nescht -
‘S iss uns net bang - sie schloofe fescht
Un schnarickse.

Die Uhr schteht schtill - awwer net die Zeit;
Iss es nau mariye odder heit?
Es macht nix aus - so ganz allee
Lieblich umaarmt. Ach! Muss ich geh?
‘S iss Sunndaag.

(Charles C. Ziegler)

Abdeeling:Pennsylvanisch-deitsche Schtories unn Gedichder